Die hartstog van André P Brink en Ingrid Jonker – “Dit is aangrypende leesstof” | Umuzi
Die nuus dat die briewe wat die ontslape skrywer André P Brink en die digter Ingrid Jonker aan mekaar geskryf het binnekort gepubliseer gaan word, het soos ‘n veldbrand versprei.
Die opwinding rondom Vlam in die sneeu, Flame in the Snow in Engels, heers nie net plaaslik nie, maar ook in Nederland en Engeland. Elmari Rautenbach het by Brink se vrou Karina (Karina Magdalena Szczurek), aangeklop om te gesels oor die literêre geskiedenis wat in hierdie wisseling vasgevang is. Sy vertel “Brink het dikwels die wens uitgespreek om die briewe te publiseer, maar nooit gevoel die tyd is reg nie” en sê dat haar werk aan dié projek vir haar enorme troos gebring het na sy dood. Brink het drie maande voor sy sterfte reeds met die proses begin, en daarom is die publikasie slegs die voltooiing van sy wens.
Rautenbach het ook met Leon de Kock – wie Brink se woorde vertaal het – gesels oor Vlam in die sneeu. “Brink skryf asof hy ’n groot gehoor agter die skerms in ­gedagte het, en die literêr-historiese gegewens is deurweef met persoonlike detail, met ‘Bartho’-dit en ‘Jan [Rabie]’-dat, hoe ‘Uys [Krige]’ kwaad is vir hulle, hoe jaloers Brink is op ‘Jack [Cope]’, en in watter mate Brink ’n renons het in ‘Bill [W.A. de Klerk]’ se beweerde skynheiligheid, ens,” vertel hy. Karin Schimke was verantwoordelik vir die vertaling van Jonker se woorde.
Sy was sy “Kokon”; hy was haar “Liefsteling”.
Vir twee jaar het die jong skrywer André P. Brink en die digter Ingrid Jonker vir mekaar geskryf, passievol, soms daagliks, soms in lang groetetelegramme omsoom met proteas. Hy was in Grahamstad, verbonde aan die Rhodes-universiteit; sy in Kaapstad.
Dit was juis dié hartstog, maar ook hul jeug wat ’n mens vandag so ontroer, sê Karina Szczurek in haar stil huis in Rosebank. Sy praat van haar man, André P. Brink, se briewe 50 jaar gelede aan Jonker.
Willem de Vries het met Fourie Botha, uitgewer van hierdie belangrike boek, gesels. “Dit is aangrypende leesstof,” sê hy oor Vlam in die sneeu wat in November verskyn.
Fourie Botha, ’n uitgewer by Umuzi, sê die laaste keer dat hy Brink by sy huis besoek het, het Brink die briewe aan hom gewys. (Voor sy dood op 6 Februarie was Brink besig om aan ’n roman met die titel Goudstof te werk.)
“Die waarde van hierdie versameling is om te sien hoe twee van ons literêre helde as ’t ware lewend word op papier,” sê Botha.
Tags: Afrikaans, Andre Brink, Collected Letters, Die liefdesbriewe van André P Brink en Ingrid Jonker, Elmari Rautenbach, English, Erika Viljoen, Flame in the Snow, Francis Galloway, Greg Marsh, Ingrid Jonker, Ingrid Jonker Trust, International, Karin Schimke, Karina Brink, Karina Magdalena Szczurek, Leon de Kock, Letters, Liefdesbriewe, LitNet Akademies, Love Letters, Netwerk24, New Releases, Non-fiction, Onderhoude, Reference, South Africa, The Love Letters of André Brink & Ingrid Jonker, Umuzi, University of Pretoria, Versamelde Briewe, Vlam in die sneeu, Willie Burger
« Flashback Friday: Ivan Vladislavic Shares His List of Essential Reading
Presenting The Magistrate of Gower, the New Novel from 2014 Sunday Times Fiction Prize Winner Claire Robertson »